b'\n_START_ARTICLE_\nBBS\n_START_PARAGRAPH_\nBBS (sutr. i\xc5\xa1 angl. Bulletin board system, liet., Elektronin\xc4\x97 skelbim\xc5\xb3 lenta) yra kompiuterin\xc4\x97 sistema su programine \xc4\xafranga, leid\xc5\xbeian\xc4\x8dia prisiskambinti ir, naudojant terminalin\xc4\x99 program\xc4\x85, atsisi\xc5\xb3sti arba \xc4\xafkelti bylas, skaityti naujienas, \xe2\x80\x9eplep\xc4\x97ti\xe2\x80\x9c (angl. chat), keistis \xc5\xbeinut\xc4\x97mis ir net \xc5\xbeaisti \xc5\xbeaidimus. Buvo labai paplitusios XX am\xc5\xbeiaus 9-10 de\xc5\xa1imtme\xc4\x8diais. \xc5\xa0iuo metu jas beveik i\xc5\xa1st\xc5\xabm\xc4\x97 internetas ir internetiniai forumai.\n_START_SECTION_\nBBS Lietuvoje\n_START_PARAGRAPH_\nBBS buvo glaud\xc5\xbeiai susij\xc4\x99 su nekomerciniu Fidonet tinklu. Did\xc5\xbeioji dalis BBS buvo Fidonet mazgai. Iki 1991 m. baland\xc5\xbeio 11 d. Lietuvos teritorijoje veik\xc4\x99 mazgai buvo Estijos regiono s\xc4\x85ra\xc5\xa1uose. Buvo \xc4\xafkurtas atskiras Lietuvos regionas su numeriu 47, jo koordinatoriais buvo i\xc5\xa1rinkti \xc5\xbdygimantas \xc4\x8cepaitis, \xc5\xa0ar\xc5\xabnas Kon\xc4\x8dius, Svaj\xc5\xabnas Laukineitis. 2009 met\xc5\xb3 spalio 2-\xc4\x85j\xc4\x85 Fidonet Lietuvos regionas nustojo egzistuoti._NEWLINE_Papildom\xc4\x85 \xe2\x80\x9evert\xc4\x99\xe2\x80\x9c tur\xc4\x97jo kelias linijas palaik\xc4\x99 BBS, leid\xc4\x99 tiesiogiai bendrauti skirtingais kanalais prisijungusiems naudotojams.\n_START_SECTION_\nAdministravimas\n_START_PARAGRAPH_\nBBS sto\xc4\x8di\xc5\xb3 administratoriais (IT \xc5\xbeargonu \xe2\x80\x93 \xe2\x80\x9eSysOpai\xe2\x80\x9c) buvo \xc5\xbdygimantas \xc4\x8cepaitis, Jonas Marozas, Martynas Buo\xc5\xbeis, \xc5\xa0ar\xc5\xabnas Kon\xc4\x8dius, Dainius Valei\xc5\xa1a, Svaj\xc5\xabnas Laukineitis, Darius Liaugaudas, Giedrius Vegys, Jaroslavas Perepelica, Edvard Filistovic, Pranas Slu\xc5\xa1nys, Martynas Majeris, Algimantas Kantautas, Romas Pumpalavi\xc4\x8dius, Algis Kavaliauskas, Albertas Slavinskis, Mindaugas Lau\xc4\x8dius, Dainius Urbanavi\xc4\x8dius, Laurynas Butkus, Jonas Jasas, Gintaras Vedeikis, Andrius \xc5\xa0eme\xc5\xa1kevi\xc4\x8dius._NEWLINE_BBS kiekis 1997-98 m. prad\xc4\x97jo spar\xc4\x8diai ma\xc5\xbe\xc4\x97ti. 1998 m. ruden\xc4\xaf dar gyvavo 73 Fidonet tinklo Lietuvos regiono mazgai. BBS tur\xc4\x97jo ir kai kurios kompanijos (pvz., \xe2\x80\x9eStekas\xe2\x80\x9c, "Saitai"), jas naudoj\xc4\x99 savo produkt\xc5\xb3 palaikymui ir ry\xc5\xa1iui su vartotojais.\n_START_SECTION_\nBBS pakeitimas interneto paslaugomis\n_START_PARAGRAPH_\nBBS naudojim\xc4\x85 suma\xc5\xbeino spar\xc4\x8diai plintantis internetas. Proces\xc4\x85 pagreitino \xe2\x80\x9eTelekomo\xe2\x80\x9c privatizavimas (1998 m.) ir vietini\xc5\xb3 telefono skambu\xc4\x8di\xc5\xb3 apmokestinimas._NEWLINE_IPC centre \xc4\xafsik\xc5\xabrusi BBS, savo veikloje naudojusi Relcom tinklo naujien\xc5\xb3 grupes, v\xc4\x97liau tapo interneto paslaugas teikian\xc4\x8dia \xc4\xafmone \xe2\x80\x9eElneta\xe2\x80\x9c.'